I den biografaktuelle 'Joker' skaber DC Comics virkelighedstro rammer omkring fortællingen, og i blandt andet X-men og Spider-Man bruger Marvel realisme som et greb, men det er sjældent set, at superheltene lever i den samme verden som os.

I tv-versionen af 'Watchmen' tager Damon Lindelof den historiske virkelighed til et nyt niveau, og han starter serien under de virkelige begivenheder, som udspillede sig i Tulsa i Oklahoma i 1921.

Her blev sorte handelsfolk, der udgjorde området 'The Black Wall Street', på én dag stort set udryddet af Ku Klux Klan.

En frygtelig begivenhed, som har sat grimme spor i amerikansk historie, og som i den grad viser, at Lindelof og co. ikke har besluttet sig for at genoptage 'Watchmen'-universet for lutter sjov og ballade.

Tegneserien beskrev også en genkendelig om end alternativ virkelighed, hvori 'superhelte' hjalp USA til at vinde Vietnamkrigen (Vietnam er herefter blevet den 51. stat i USA).

Den nye serie fortsætter i samme virkelighed, men udspiller sig 35 år efter tegneserien.

I denne verden har Oscar-vinderen Robert Redford været præsident i 35 år.

Han er en progressiv og venstreorienteret præsident, og det har fået en fascistisk opposition til at rejse sig og sprede terror over hele landet.

Regina King spiller den afroamerikanske Angela Abar, der under alteregoet 'Sister Knight' bærer maske og bekæmper kriminalitet i en verden, hvor det at være sort ikke bare er farligt, men også relativt ukendt.

Hun har indtil nu levet i fred og ro med sin mand og sine børn og har et fantastisk forhold til sin hvide, åbensindede politichef, spillet af Don Johnson.

Dog finder hun hurtigt ud af, at tingene ikke er, som de ser ud på overfladen.